龍井僧全示寄庵樞密程公累篇季文弟新什求余繼其末一首
作者：蘇籀
朝代：宋

paragraphs: 程蘇中興什，同庵有後前。
前朝沙門首，辨浄超卓然。
耆宿失聞聰，飫參餘小全。
龍泓風篁巘，荏苒二十年。
緇儔幾換易，巖崿豈變遷。
亭亭百歲杉，泠泠九淵泉。
梵音擾龍性，玄解忘魚筌。
有客輦瑰詭，無情施繒錢。
佛法佇隆興，般若須人傳。
更令觀剎麗，但俾子孫賢。
三空正覺路，一喻實相圓。
不替人天師，重新演教禪。